Boksburg-skoolseuns geskors oor steroïdesArgieffoto Twee leerlinge aan Hoërskool Dr. EG Jansen in Boksburg, Johannesburg, gaan dissiplinêr verhoor word nadat hulle met steroïdes betrap is, het Beeld Woensdag berig. Leon de Beer, die skoolhoof, het die polisie ontbied om die twee leerlinge, onderskeidelik 16 en 17 jaar oud, op die skoolgrond in hegtenis te neem. Die skool se beheerliggaam het besluit om die seuns te skors hangende die uitkoms van die dissiplinêre verhoor wat volgende week gehou gaan word. Kobus Kleynhans, voorsitter van die beheerliggaam, het gesê kinders wat gevang word wat steroïdes gebruik, sal nie toegelaat word om weer aan skolesportaktiwiteite deel te neem nie. Die polisie het bevestig die seuns is in hegtenis geneem, en in die sorg van hul ouers vrygelaat.